**Башҡортостан Республикаһы Дәүләкән районы муниципаль районы хаҡимиәтенең мәғариф бүлеге**

**Дәүләкән районы 3-сө башҡорт гимназия-интернаты муниципаль бюджет дөйөм белем биреү учреждениеһы**

**Рәми Ғарипов ижадында**

**(шиғыр, ҡобайыр, поэмаларында)**

**ил, тел, милләт яҙмышы мәсьәләләренең ҡуйылышы**

**Башҡарыусыһы:**

Ғәлиева Регина,

Дәүләкән ҡалаһы 3-сө һанлы гимназия-

интернатының 8-се А класс уҡыусыһы

**Етәксеһе:**

Камалетдинова Рәйфә Рафиҡ ҡыҙы

**Дәүләкән – 2019**

**Йөкмәткеһе:**

* 1. Инеш
  2. Рәми Ғариповтың тормошо һәм ижад юлы
  3. Рәми Ғарипов ижадында (ҡобайыр, шиғыр, поэма) ил,тел, милләт яҙмышының ҡуйылышы
  4. Йомғаҡлау
  5. Ҡулланылған әҙәбиәт
  6. Ваҡытлы матбуғат

**Инеш.**

**Тикшеренеү эшебеҙҙең актуаллеге:** Рәми Ғариповтың әхлаҡ-әҙәп өлгөләрендә туған илгә, телгә һөйөү тәрбиәләүе бөгөн ғәйәт **актуаль** яңғырай. Әҙәбиәттә әҙәп, йырҙарыбыҙҙа моң һайыҡҡанда, тормошобоҙҙа әхлаҡһеҙлек хөкөм һөргәндә,өйҙәребеҙ моңло башҡорт, татар көйҙәре урынына көнбайыш музыкаһы яр һалғанда, хатта ауыл әбейҙәре ейәндәре менән интегеп, русса аңлашырға маташҡанда бик үтемле шәхесебеҙҙең эше.

**Эҙләнеү эшенең маҡсаты:**Шағир Рәми Ғариповтың тормош юлын байҡау. Ғариповтың ижад йоғонтоһонда белемгә ынтылыш, ғәҙеллек, юғары әхлаҡи-әҙәплелек, туған телгә, илгә, милләтеңә һөйөү тәрбиәләү, юғалтмау, һаҡлау.

Ошо маҡсатҡа ирешеү өсөн бер нисә **мәсьәләне** сисергә тура килде:

1.Үҙ милләтеңде, тыуған илеңде яратыу, ғөрөф- ғәҙәттәрен үҙ итеү.

2.Шағир Рәми Ғариповтың тормош юлын байҡау.

3.Ҡуйылған маҡсатҡа һәм мәсьәләләргә ирешеү өсөн артабанғы алымдар ҡулланылды.

**Ғилми яңылыҡ.**Беҙҙең эш шунан ғибәрәт; яҙыусының ижадын өйрәнеүҙе дауам итеү.

**Эҙләнеү эшенең сығанаҡтары:**

Тикшеренеү эшен башҡарыу өсөн яҙыусыбыҙҙың ижадын һәм тормошон төрлө яҡлап өйрәнеүгә бәйле мәҡәләләр, йыйынтыҡтар файҙаланылды.

**Эштең практик әһәмиәте:** Ғилми-тикшеренеү эшенең һөҙөмтәләре әҙәбиәт дәрестәрендә, синыфтан тыш эштәрҙә, төрлө тәрбиәүи саралар, кисәләр һ.б. үткәргәндә файҙалы мәғлүмәт сығанағы булыр тип ышанам.

**Структураһы:** Ғилми-тикшеренеү эшем инеш өлөштән, төп өлөштән, йомғаҡлауҙан, файҙаланған әҙәбиәттән тора. Эштең структураһын Рәми Ғариповтың ижады менән бәйләп өйрәнеү ихтияжы билдәләне.

**Рәми Ғарипов ижадында ( шиғыр, ҡобайыр, поэмаларында ) ил, тел,**

**милләт яҙмышы мәсьәләләренең ҡуйылышы**

Тыуған иленә, туған теленә, халҡына, тыуған ере тәбиғәтенә мөкиббән ғашиҡ кешеләр шағир күңелле булалар һәм ошо мөхәбәттән көс, сәм, дәрт алып ижад итәләр.

Рәми Ғарипов тормошта ла, ижадта ла янып йәшәй. Уның әҫәрҙәре ихласлығы, халыҡсанлығы, ғәҙеллеге менән айырылып тора. Донъяға маңлай күҙе генә түгел, күңел күҙе менән дә ҡарай белгән шағир ҡыҫҡа ғына ваҡыт арауығында башҡорт поэзияһын әллә нисә баҫҡысҡа күтәргән аҫыл үрнәктәр ҡалдыра.

Ижады башында уҡ “Туған тел” шиғыры менән милләтсе исемен алыу ҙа, тиҫтә йылдар әҫәрҙәренә битарафлыҡ та уның рухын һындырмай. Киреһенсә, ҡәләмен тағы ла үткерерәк итә, үҙен кеше, тормош, киләсәккә ҡарата фәлсәфәүи ҡарашлыға әйләндерә.

“Рәми Ғарипов – аҡыл эйәһе, Рәми Ғарипов -философ- халҡыбыҙҙа фәлсәфәүи фекер үҫешен өйрәнеүсе ғалимдар өсөн шағирҙың уйланыуҙары һәм күҙәтеүҙәре ғәйәт бай материал бирә”,-тип билдәләп үтә Башҡортостандың халыҡ шағиры Рауил Бикбаев.

Әҙип тормошта актив мөнәсәбәтле, кешелекле, эшһөйәр, оптимист, гуманист, һөйә лә, көйә лә белгән, халыҡ мәнфәғәттәрен өҫтөн ҡуйған кешене данлай, үҙ итә:

Ил бәхете менән бәхетле бул,

Ил ҡайғыһы менән ҡайғылы,

Иң ҙур бәхетһеҙлек булыр ине

Шул ҡайғынан һиңә айырылыу.

Шағир үҙенең күп әҫәрҙәрендә тыуған еренең һәр биҙәген, үләнен, сәскәһен, ҡайындарын, баландарын- бар тәбиғәтен өҙөлөп һөйөүен сағылдыра:

Мин уларҙың моңон, һүҙен беләм,

Үҙ телемдә улар һөйләшә,

Иҫ киткес һеҙ, ҡунаҡ булған ерҙәр,

Тик тыуған ер, йәшә, мең йәшә!

Уның фекеренсә, Ватанға һөйөү тыуған ауылыңа һөйөүҙән башлана:

Йөрәгем, тим, изге төйәгемде,

Хаҡ яҙмышым шунда башланған,

Шунда минең бәхет таңым атҡан,

Шунда миңә Ватан башланған.

Автор Башҡортостан, Тыуған ил, башҡорт халҡы менән бер рәттән туған тел, башҡорт теле төшөнсәләренең ҙур мәғәнәгә эйә булыуын яҡшы аңлай. Рәми тел яҙмышы, тимәк, тыуыр көндәр, киләсәк быуын өсөн борсола. Туған телгә ҡарата ғәмһеҙ ҡарашлыларҙы уянырға әйҙәп оран һала:

Ниндәй хаҡыбыҙ бар оноторға

Ҡанлы-данлы урау юлдарҙы?

Ниңә ултырабыҙ

Кәмәбеҙҙе

Ағышына ҡуйып йылдарҙың?

Күпме ҡорбан биреп,

Ҡанды түгеп,

Яулап алдыҡ ошо телде беҙ?

Шул тел менән

“Ирек” һүҙен әйттек,

Гөлдәй иттек үлгән илде беҙ...

Данлы, ҡанлы көрәштәрҙә яулаған Тыуған ил менән ата-бабаларҙан аманат булып ҡалған туған телдең ҡәҙерен белергә саҡыра:

Телең барҙа, илең бар,

Илең барҙа, иркең бар,

Иркең барҙа, күркең бар,

Ерең,күгең- икең бар,

Утың ,һыуың- дүртең бар.

(“Аманат”)

Р. Ғарипов киң, иркен донъяла бар телдәргә лә урын етерлек тигән фекер йөрөтә

Бөтә даһи һөйләшерлек,

Бөтә ғашиҡ серләшерлек,

Тыңлап һүҙен көнләшерлек,

Аңлашырлыҡ уртаҡ тел

Бөтә телдә табылыр.

(“Тел”)

Айырым бер милләттәрҙең телдәрен үҙһенмәү, юҡҡа сығарырға теләүселәрҙе тарих биттәренә күҙ һалырға өгөтләй. Бындай позицияның нимәгә килтереүен һыҙыҡ өҫтөнә ала:

Телде телдәр хушһынмаһа,

Артылмаҫлыҡ тау булыр,

Булмаҫ дуҫлыҡ, дау булыр,

Дау артынан яу булыр.

(“Тел”)

Рәми Ғариповтың аманатын, уның һабаҡтарын йөрәк аша ҡабул итеү, тоғролоҡ һаҡлау-телебеҙҙең бәҫен ҡайтарыу, милләтте тергеҙеү- бөгөнгө милләт-ара ыҙғыш заманында халыҡтар дуҫлығын нығытыуҙың төп нигеҙе ул.

Шағир үҙенең шиғырҙары арналған Украинаны ла, Кавказды ла, Ҡара диңгеҙ буйҙарын да үҙ төйәге кеүек күрҙе. Заманына мөрәжәғәт иткән шиғырында ул быны тағы раҫлай:

Мин инандым ысын иманыңа,

Бар моңона бөтә телдәрҙең.

Миңә яҡын,ғәҙел, яҡты, ысын,

Татыу ғаиләһе илдәрҙең.

Бар булмышын үҙе хаҡында түгел, иң элек һөйгән халҡы, уның йыры, моңо, теле тураһында ҡайғыртты. Башҡорт совет шиғриәтен “ Туған тел”,”Табыныу” кеүек үлемһеҙ әҫәрҙәре менән байытты.

Халҡым күңеленә инеп ҡалырҙай әҫәрҙәре хаҡында фекер йөрөтһәк, иң беренсе сиратта-туған тел һәм халҡы тураһындағы шиғырҙар улар.

Халҡым теле миңә- хаҡлыҡ теле,

Унан башҡа минең илем юҡ.

Илен һөймәҫ кенә телен һөймәҫ,

Иле юҡтың ғына теле юҡ.

Туған теле,халҡы өсөн шағир янып- көйөп йәшәй. Шәхси тормошон һәм ижадын туған телде һаҡлау һәм кешеләрҙә милли аң уятыуға арнай. Заманында Рәми Ғарипов үҙе лә “Туған телде” бар ерҙә һөйләп йөрөр булған. Ҡағылып- һуғылып йәшәүҙәре ана шунан башланалыр ҙа инде. Уның фаразы: тел бөтһә, ил бөтә,тимәк, халыҡ бөтә.

Рәшит Солтангәрәев иҫтәлектәренән йәнә шул мәғлүм: 1971 йылдың ноябрендә шағир телевидение аша сығыш яһай. Тапшырыу әҙерләгәндә,комитет бер строфаны һыҙып ташлай. Рәми Ғарипов тота ла эфирға:

Батшаларға башын эймәгәнде,

Башҡаларға башҡорт баш эймәҫ,-

тип заманы өсөн хәтәр һүҙҙәр уҡый. Эҙһеҙ ҡаламы ни ундай баш китәрлек һүҙҙәр? Шағир ҙа эшһеҙ-ашһыҙ ҡала, ҡара көндәр килә. Әҫәрҙәре баҫылмай, китаптары онотҡанда бер,исем өсөн генә сығарыла.

Тик әйтәһен әйтеп ҡалырға тырыша шағир. Әлеге шул тел хаҡында, ил-ер хаҡында.Рәми Ғарипов милләттең яҙмышы, тел яҙмышы хаҡында бер кем яҙырға баҙнат итмәгән саҡта беренсе булып ҡыйыу һүҙ әйтеүсе булды.

... Тел асҡысы- ил асҡысы,

Күҙ өҫтөндә ҡаш һымаҡ.

Ҡаштан яҙған, күҙҙән яҙып,

Ҡатып ҡалыр таш һымаҡ...

Һай, таш булмаһа, таш булма,

Аң ғына бул телеңә.

Аң булмайса туң булһаң,

Бер имгәк һин илеңә,

Бер түңгәк һин илеңә...

Үҙенең бер шиғырында Рәми Ғарипов шундай юлдар яҙа:

Шағир- бер тамсыһы икән үҙ халҡының,

Тамсы һөйләр диңгеҙ хаҡында.

Шағир- шаңдағы ул замандың

Һәм көсө лә уның халҡында.

Ирек һөйөр халҡынан илһам алып, шағир замандың шаңдағына әүерелде, ул шаңдаҡ алыҫтан нур сәсеп, яҡтылыҡ һибер, халҡына хаҡ юл күрһәтер көскә әүерелде.

Яҙ яҡынайғанда күңелдә шағирҙың аманаты яңғырай:

Һөйләшһәләр әгәр туған телдә,

Телгә алыр улар мине лә.

Сөнки мин киләсәк менән бергә

Һаҡлап саптым, телем, һине лә.

Рәми Ғариповтың үлемһеҙлеге ошо юлдарҙа кәүҙәләнеш ала:

Туған телем тыуған еремдә

Яңғыраһа мәңге йыр булып,

Һис үкенмәҫ инем, гүремдә

Ятҡаны ла ҡара ер булып,-

Шағирҙың бер шиғырынан ошо юлдарҙы килтерәм:

Мин кешене һөйҙөм кескәй саҡтан,

Мин кешегә сикһеҙ ышандым.

Шуға ла мин йәнем- тәнем менән

Күрә алмайым төрлө мещанды.

Ул ағыулай һулар һауамды ла,

Ул йәберләй минең телемде.

Ул хәшәрәт бысраҡ ҡулы менән

Сәскәләрен өҙә илемдең.

Ниңә күптәр шул саҡта уҡ, хатта унан һуң да һөйләр телебеҙ, һулар һауабыҙ тураһында шағир борсолған кеүек йәне әсеп борсолманы? Был һорауҙы илен, халҡын һөйгән һәр кем дөрөҫлөктөң күҙенә аяуһыҙ ҡарап үҙенә-үҙе бирергә тейеш. Бөгөн бигерәк тә.

Ул иң тәүге шиғырҙарынан уҡ үҙ халҡы, үҙ милләте исеменән мәғәнәле һүҙ әйткән шағир.

Һәр нәмәне халҡым зиһене менән,

Халҡым күҙе менән күрермен.

Әгәр кәрәк булһа илем, телем өсөн

Ғәзиз ғүмеремде бирермен,-

тип әйтергә уның хаҡы бар.Телен һаҡлап, яҡлап, киләсәге өсөн борсолған булыуын был шиғырында ла күрәбеҙ:

Иң бөйөк һүҙ әйтелмәгән,

Иң бөйөк көн әле алда.

Килер ул көн, килер иң ҙур байрам,

Туй яһарбыҙ шаулап урамда.

Ул туйға мин, бәлки , барып етмәм,

Ярһыу атым янып йығылыр.

Тик минһеҙ ҙә тулы булыр ул туй,

Мин белмәгән дуҫтар йыйылыр.

Һөйләшһәләр әгәр туған телдә,

Телгә алыр улар мине лә,

Сөнки мин киләсәк менән бергә

Һаҡлап саптым, телем, һине лә!..

**Йомғаҡлау**

Ошо донъяла йәшәгән, беҙгә илһам өләшкән, ҡыуандырған, йыуандырған кешеләр талант эйәләре. Улар йондоҙ булып балҡып, беҙҙең күңел күгебеҙҙе биҙәп йәшәйҙәр, ижад итәләр. Шуға ла беҙ уларға мең рәхмәтлебеҙ, уларҙы ихтирам итәбеҙ, яратабыҙ!

Ҡыҫҡаһы, бөтә шәхестәр ҙә беҙҙең йәшәйешебеҙгә йәм, көс биреп, рухи хазина өҫтәп йәшәүҙәрен дауам итһендәр. Улар булғанда ғына кешеләрҙең рухи йәне-йыр-моң,шиғриәт һүнмәҫ, һүрелмәҫ, тип ышанырға мөмкин. Рәми Ғарипов кеүек киң тармаҡлы шәхестәр араһында көс - ҡеүәт алып, ғорурлыҡ тойғоһона уралып йәшәп, һәләтле кешеләрҙең “Тамырҙарым тыуған ерҙәрҙә, мин тыуғанмын ерҙе биҙәргә” тигән девиз менән киләсәктә лә янып-көйөп йәшәүҙәрен теләйем. Минең тәҡдимем шул: яҙыусыларыбыҙҙың китаптарын уҡыйыҡ, шәхестәребеҙҙең тормошон, ижадын тәрәнерәк беләйек.

Рәми Ғарипов кеүек тыуған илде, телде, милләтебеҙҙе сикһеҙ яратһаҡ, ихтирам итһәк, уны һаҡлауҙа һәр саҡ уяу булһаҡ, тормоштоң бер ниндәй ел- дауылы ла ҡорота алмаҫ телемде- әсә телемде...Сөнки, халыҡ шағиры Рәми Ғарипов- туған телгә ихтирам, иғтибарлылыҡтың оло өлгөһө. Заманының яҡты көҙгөһө...

Шәхестәребеҙ һыҙған аҡ юлдан тайпылмай ғорур атлайыҡ!

**Ҡулланылған әҙәбиәт**

* 1. Ғ 24 Ғарипов Рәми Алырымҡош менән Бирмәмҡош. Һайланма әҫәрҙәр.- Өфө: Башҡортостан китап нәшриәте, 1992.-368 бит.
  2. Р 93 Рәми Ғарипов. Тормошо һәм ижады. Китап-альбом.,/ Төҙ. Ҡ. Ә. Аралбаев, И. Л. Кинйәбулатов.- Өфө: Китап, 2012.-240 бит.
  3. х 22 Халыҡ шағиры Рәми. Иҫтәлектәр, арнауҙар.- Өфө: Китап, 2007.-560 бит.

**Ваҡытлы матбуғат:**

1.Башҡортостан балалар һәм үҫмерҙәр гәзите “Йәншишмә” №19,(4760), 1998 йыл, 13 март.

2. Ватандаш, 2015. №2 (221)